32012R0622
L 180/4
SLUŽBENI LIST EUROPSKE UNIJE
11.07.2012.
UREDBA KOMISIJE (EU) br. 622/2012
od 11. srpnja 2012.
o izmjeni Uredbe (EU) br. 641/2009 u odnosu na zahtjeve za ekološki dizajn samostalnih cirkulacijskih sisaljki bez brtvenice i cirkulacijskih sisaljki bez brtvenice integriranih u proizvode
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2009/125/EZ Europskog parlamenta i Vijeća od 21. listopada 2009. o uspostavi okvira za određivanje zahtjeva za ekološki dizajn proizvoda povezanih s energijom (1), a posebno njezin članak 15. stavak 1.,
nakon savjetovanja sa Savjetodavnim forumom za ekološki dizajn,
budući da:
(1)
Člankom 7. Uredbe (EZ) br. 641/2009 od 22. srpnja 2009. o provedbi Direktive 2005/32/EZ Europskog parlamenta i Vijeća u odnosu na zahtjeve za ekološki dizajn samostalnih cirkulacijskih sisaljki bez brtvenice i cirkulacijskih sisaljki bez brtvenice integriranih u proizvode (2) od Komisije se zahtijeva da do 1. siječnja 2012. preispita metodologiju izračunavanja indeksa energetske učinkovitosti, utvrđenu u Prilogu II. točki 2. te Uredbe, u odnosu na cirkulacijske sisaljke bez brtvenice integrirane u proizvode.
(2)
Preispitivanje koje je Komisija provela, kao i iskustvo stečeno u provedbi Uredbe (EZ) br. 641/2009, ukazali su na nužnost izmjene nekih odredaba Uredbe (EZ) br. 641/2009 kako bi se izbjegli neželjeni učinci na tržište cirkulacijskih sisaljki i na učinkovitost proizvoda obuhvaćenih tom Uredbom.
(3)
Mjere predviđene ovom Uredbom u skladu su s mišljenjem odbora osnovanog člankom 19. stavkom 1. Direktive 2009/125/EZ,
DONIJELA JE OVU UREDBU:
Članak 1.
Izmjene Uredbe (EZ) br. 641/2009
Uredba (EZ) br. 641/2009 mijenja se kako slijedi:
1.
Članci 1. i 2. zamjenjuju se sljedećim:
„Članak 1.
Predmet i područje primjene
1. Ova Uredba utvrđuje zahtjeve za ekološki dizajn kod stavljanja na tržište samostalnih cirkulacijskih sisaljki bez brtvenice i cirkulacijskih sisaljki bez brtvenice integriranih u proizvode.
2. Ova se Uredba ne primjenjuje na:
(a)
cirkulacijske sisaljke za pitku vodu, osim u pogledu obveznih informacija o proizvodu iz Priloga I. točke 2. podtočke 1. (d);
(b)
cirkulacijske sisaljke integrirane u proizvode i stavljene na tržište najkasnije 1. siječnja 2020., kao zamjena za istovjetne cirkulacijske sisaljke integrirane u proizvode i stavljene na tržište najkasnije 1. kolovoza 2015., osim u pogledu obveznih informacija o proizvodu iz Priloga I. točke 2. podtočke 1. (e).
Članak 2.
Definicije
Za potrebe ove Uredbe primjenjuju se sljedeće definicije:
1.
„cirkulacijska sisaljka” znači centrifugalna sisaljka s kućištem ili bez njega koja ima nazivnu hidrauličku izlaznu snagu između 1 W i 2 500 W i namijenjena je za uporabu u sustavima grijanja ili sekundarnim krugovima rashladnih distribucijskih sustava;
2.
„cirkulacijska sisaljka bez brtvenice” znači cirkulacijska sisaljka kod koje je rotor pogonskog motora izravno spojen s rotorom sisaljke, a rotor pogonskog motora uronjen je u crpljenu tekućinu;
3.
„samostalna cirkulacijska sisaljka” znači cirkulacijska sisaljka koja je namijenjena da funkcionira neovisno o proizvodu;
4.
„proizvod” znači uređaj koji stvara i/ili prenosi toplinu;
5.
„cirkulacijska sisaljka integrirana u proizvod” znači cirkulacijska sisaljka koja je namijenjena da funkcionira kao dio proizvoda i ima barem jedno od sljedećih obilježja:
(a)
kućište sisaljke je konstruirano tako da bude postavljeno i korišteno unutar proizvoda;
(b)
cirkulacijska je sisaljka konstruirana tako da njezinu brzinu kontrolira proizvod;
(c)
cirkulacijska je sisaljka osmišljena sa sigurnosnim značajkama koje nisu pogodne kod funkcioniranja neovisno o proizvodu (razredi ISO IP);
(d)
cirkulacijska je sisaljka definirana kao dio odobrenja proizvoda ili oznake CE proizvoda;
6.
„cirkulacijska sisaljka za pitku vodu” znači cirkulacijska sisaljka posebno osmišljena za uporabu u recirkulaciji vode namijenjene za ljudsku potrošnju, kako je definirano u članku 2. Direktive Vijeća 98/83/EZ (3);
7.
„kućište sisaljke” znači dio rotora sisaljke namijenjen spajanju s cijevima u sustavima grijanja ili sekundarnim krugovima rashladnih distribucijskih sustava.
2.
Članak 7. zamjenjuje se sljedećim:
„Članak 7.
Preispitivanje
Komisija preispituje ovu Uredbu do 1. siječnja 2017. s obzirom na tehnološki napredak.
Preispitivanje uključuje procjenu mogućih dizajna kojima se olakšava ponovna uporaba i recikliranje.
Rezultati preispitivanja predstavljaju se Savjetodavnom forumu za ekološki dizajn.”;
3.
Prilozi I. i II. Uredbi (EZ) br. 641/2009 mijenjaju se u skladu s Prilogom ovoj Uredbi.
Članak 2.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. srpnja 2012.